Michelle Santoso

Michelle Santoso (lahèr November 1988) panèka koki, pengusaha, bân pencipta konten kuliner Inḍonèsia. Salèrana panèka sè andi' usaha sandwich Rocket Deli bân bar salad The Roots sè bâdâ è Jakarta. Nyamana molaè èkennal sareng orèng bânnya' saamponna aktif asowara perjuangan orèng Palestina lèbât akun media sosialla. Michelle andi' cara sè unik kaangghuy aghâdhui sokongan, èngghi panèka kalabân aghâbây kakanan khas Palestina. Polana parduli bân aktivis sosialna, salèrana narèma penghargaan Friends of Palestine Indonesia, è kategori Influencer of Humanity è taon 2025.

 Kaodi'ân awwal bân pamolangan 
Michelle odi'  bân biyasa kalabân budaya sè bânnya' macemma. Salèrana panèka warga Indonesia keturunan Cènah sè lahèr è Hong Kong è bulân November 1988. Bâkto ghi' ngodâ, salèrana apinda ka Shanghai bân saterrossa pinda ka Jakarta. Saellana abit è Indonesia, salèrana abâli ka Shanghai kaangghuy ajhâr mode bân desain è kampus Raffles College of Design and Commerce Shanghai. Parkara hobina sè amassa', salèrana ngako jhâ' ampon cè' sennengnga molaè ghi' ngodâ.

 Karir bân aktivisme 
Sabellunna maso' ka industri kuliner è taon 2014, Michelle alako è bidang iklan bân ritel. Salèrana amolaè usaha katering saellana ngalahèrraghi ana'na sè partama, bân para' pettong taon, salèrana ngator usaha kakanan vegetarian Forking Clean. Tapè, usahana kodhu ambu è bâkto pandemi Covid-19 nyebbar ka Indonesia. Saellana jârèya, salèrana aoba kalabân mokka' toko sandwich sè ènyamaè Rocket Deli, ètoro'è sareng bisnis restoran bar salad, The Roots.

Hobi bân bisnis kulinèrra saterrossa nyokong kaangghuy lebbi dâlem ngaoningih bhudâjâ pangan bân sejarah naghârâ laèn, è antarana Timur Tengah bân Palestina. Sacara onlaon, salèrana molaè sadar dâ' masalah sè akaè' sareng perjuangan Palestina, sè sabellunna namong ènga' sakalèrabhân. Salèrana ngungkap'aghi jhâ' sabellunna taon 2021, salèrana ghi' ta' parduli dâ' masalah Palestina. Pengeboman Masjid Al-Qasa è taon 2021 panèka titik awal dâri kakobâtèranna. Molaè aher taon 2023, salèrana ampon èkennal mènangka pencipta konten sè aktif aberri' resep Palestina bân nyarèta'aghi careta tentang asal mowasallah masakan Palestina bân Arab, sejarah, bân bhudhâjâ.

 Sombher